Quan os hunnos invadioron a los alans una parte d'ellos s'adhibió a las suyas hordas, una atra parte prefirió emigrar enta l'ueste, (arribando en Hispania chunto con os vandalos y suebos), y una atra emigró enta o sud, establindo-se chusto a lo norte d'o Caucas. Os alans d'o Caucas dominoron Ciscaucasia dica que i plegoron os gazaros arredol de l'anyo 600, esdevenindo una potencia local. Alavez muitos alans se replegoron ent'as montanyas d'o Caucas, on controlaban o solo camín practicable pa trescruzar-lo, encara dito huei Darial, (Dar-i-Alán, puerta d'os alans), un congustro formato por o río Terec.